11-jarige steek maat glo met mes doodArgieffoto: SAPD ’n Elfjarige seun van George sal na verwagting eerskomende Dinsdag op aanklag van moord in die hof verskyn nadat hy vandeesweek glo ’n 12-jarige seun met ’n mes doodgesteek het. Die voorval het Woensdag vroegaand in Brucestraat in Borcherds plaasgevind. Sers. Chris Spies, woordvoerder van die polisie, het aan Maroela Media gesê die seuns het na bewering baklei waarna die jonger seun die ouer seun met ’n mes in sy nek gesteek het. Die aanval het net ná 18:00 plaasgevind en die seun is later deur paramedici op die toneel dood verklaar. Volgens Spies het een van die jonger seun se ouers hom ná die voorval na die plaaslike polisiestasie geneem waar die kind aangehou is. Hy is later in die sorg van sy ouers vrygelaat. ’n Ondersoek duur voort, het Spies gesê.